**ΠΡΟΓΡΑΜΜΑ «ΘΕΣΣΑΛΙΑ» 2021-2027**

**ΔΡΑΣΗ :**

**«Συμπράξεις Επιχειρήσεων της Περιφέρειας Θεσσαλίας**

**με Ερευνητικούς φορείς»**

**ΣΥΜΦΩΝΗΤΙΚΟ ΣΥΝΕΡΓΑΣΙΑΣ**

**για την υλοποίηση συνεργατικών ερευνητικών έργων στο πλαίσιο της Δράσης**

**«Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς»**

**του Προγράμματος «ΘΕΣΣΑΛΙΑ» 2021-2027**

**Για το έργο**

**με κωδικό ΟΠΣΚΕ :**

**.........................**

**και τίτλο**

**"……………………………………………………………………………………………………….……………."**

Στο παρόν Συμφωνητικό Συνεργασίας συμβάλλονται οι κάτωθι:

**1.** το Ανώτατο Εκπαιδευτικό Ίδρυμα «**ΠΑΝΕΠΙΣΤΗΜΙΟ ΘΕΣΣΑΛΙΑΣ»** που εδρεύει στο Βόλο, Αργοναυτών & Φιλελλήνων, εκπροσωπούμενο από τον «ΕΙΔΙΚΟ ΛΟΓΑΡΙΑΣΜΟ ΚΟΝΔΥΛΙΩΝ ΕΡΕΥΝΑΣ ΠΑΝΕΠΙΣΤΗΜΙΟΥ ΘΕΣΣΑΛΙΑΣ», που εδρεύει στο Βόλο, Γ. Καρτάλη 72 με Ροζού, ΤΚ 38333, με ΑΦΜ : 090071277, Δ.Ο.Υ. Βόλου, όπως εκπροσωπείται vόμιμα από τον Καθηγητή κ. Ιωάννη Στεφανίδη, Αντιπρύτανη Έρευνας και Καινοτομίας του ΠΘ & Πρόεδρο της Επιτροπής Ερευνών του ΕΛΚΕ ΠΘ, το οποίο θα αποκαλείται εφεξής «**Συντονιστής Φορέας»**

**2.** η εταιρεία με την επωνυμία «……………..», που εδρεύει στο …………, με ΑΦΜ : ………, Δ.Ο.Υ. Βόλου, όπως εκπροσωπείται vόμιμα από τον …………., το οποίο θα αποκαλείται εφεξής «***1η Επιχείρηση***»

3. …………………………………………………………… που εδρεύει …………………..

4. …………………………………………………………… που εδρεύει ………………….. και

5. …………………………………………………………… που εδρεύει …………………..

Όλοι οι προαναφερόμενοι, που στο εξής θα αναφέρονται, συλλογικά ή μεμονωμένα, ως ***«Φορείς»*** *ή* ***«Μέλη της Σύμπραξης,*** συμφωνούν και συναποδέχονται τα ακόλουθα:

**ΠΕΡΙΕΧΟΜΕΝΑ**

[ΑΡΘΡΟ 1 - ΟΡΙΣΜΟΙ 1](#_Toc197982451)

[ΑΡΘΡΟ 2 - ΣΚΟΠΟΣ 1](#_Toc197982452)

[ΑΡΘΡΟ 3 - ΔΕΣΜΕΥΣΗ ΦΟΡΕΩΝ 1](#_Toc197982453)

[ΑΡΘΡΟ 4 - ΟΡΓΑΝΩΣΗ/ ΔΙΟΙΚΗΣΗ ΤΟΥ ΕΡΓΟΥ 2](#_Toc197982454)

[ΑΡΘΡΟ 5 - ΧΡΗΜΑΤΟΔΟΤΗΣΗ – ΑΠΟΣΒΕΣΗ ΟΡΓΑΝΩΝ ΚΑΙ ΕΞΟΠΛΙΣΜΟΥ 3](#_Toc197982455)

[ΑΡΘΡΟ 6 – ΔΙΚΑΙΩΜΑΤΑ ΔΙΑΝΟΗΤΙΚΗΣ ΙΔΙΟΚΤΗΣΙΑΣ 3](#_Toc197982456)

[ΑΡΘΡΟ 7 – ΕΥΘΥΝΕΣ & ΕΙΔΙΚΕΣ ΥΠΟΧΡΕΩΣΕΙΣ ΤΩΝ ΦΟΡΕΩΝ ΤΗΣ ΣΥΜΠΡΑΞΗΣ 7](#_Toc197982457)

[ΑΡΘΡΟ 8 – ΠΑΡΑΒΙΑΣΗ ΟΡΩΝ, ΔΙΟΡΘΩΤΙΚΑ ΜΕΤΡΑ, ΑΠΟΚΛΕΙΣΜΟΣ ΦΟΡΕΑ, ΔΙΚΑΙΩΜΑ ΑΠΟΣΥΡΣΗΣ 8](#_Toc197982458)

[ΑΡΘΡΟ 9 – ΔΙΑΡΚΕΙΑ ΙΣΧΥΟΣ 10](#_Toc197982459)

[ΑΡΘΡΟ 10 - ΑΛΛΕΣ ΣΥΝΕΠΕΙΕΣ ΤΕΡΜΑΤΙΣΜΟΥ 10](#_Toc197982460)

[ΑΡΘΡΟ 11 – ΔΙΑΣΦΑΛΙΣΗ ΑΠΟΡΡΗΤΟΥ/ΕΜΠΙΣΤΕΥΤΙΚΟΤΗΤΑ 10](#_Toc197982461)

[ΑΡΘΡΟ 12 - ΣΥΜΠΡΑΞΕΙΣ ΚΑΙ ΕΤΑΙΡΙΚΑ ΣΧΗΜΑΤΑ 11](#_Toc197982462)

[ΑΡΘΡΟ 13 – ΕΓΡΑΦΑ / ΓΝΩΣΤΟΠΟΙΗΣΕΙΣ 11](#_Toc197982463)

[ΑΡΘΡΟ 14 – ΓΛΩΣΣΑ 11](#_Toc197982464)

[ΑΡΘΡΟ 15 – ΠΑΡΑΡΤΗΜΑΤΑ/ ΣΥΓΚΡΟΥΣΕΙΣ ΟΡΩΝ 11](#_Toc197982465)

[ΑΡΘΡΟ 16 – ΣΥΓΚΡΟΥΣΕΙΣ ΟΡΩΝ 11](#_Toc197982466)

[ΑΡΘΡΟ 17 –ΤΡΟΠΟΠΟΙΗΣΕΙΣ 12](#_Toc197982467)

[ΑΡΘΡΟ 18 – ΑΚΥΡΩΣΗ Ή ΑΔΥΝΑΜΙΑ ΕΚΠΛΗΡΩΣΗΣ 12](#_Toc197982468)

[ΑΡΘΡΟ 19 – ΕΦΑΡΜΟΣΤΕΟ ΔΙΚΑΙΟ 12](#_Toc197982469)

[ΑΡΘΡΟ 20 - ΕΠΙΛΥΣΗ ΔΙΑΦΟΡΩΝ 12](#_Toc197982470)

[ΠΑΡΑΡΤΗΜΑΤΑ 13](#_Toc197982471)

**ΠΡΟΟΙΜΙΟ**

Τα Μέλη της Σύμπραξης

* έχοντας λάβει γνώση

την Πρόσκληση της Δράσης **«Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς»**,

,

- κατέχοντας ουσιαστική εμπειρία και ενδιαφέρον στο συγκεκριμένο επιστημονικό αντικείμενο,

- υποβάλλουν Αίτηση Χρηματοδότησης Έργου στη Δράση «Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς»που χρηματοδοτείται στο πλαίσιο του Προγράμματος «ΘΕΣΣΑΛΙΑ» 2021-2027

- επιθυμώντας τη σύναψη του παρόντος συμπληρωματικού διακανονισμού που σχετίζεται με τις μεταξύ τους διευθετήσεις κατά τη διάρκεια και μετά τη λήξη της εκτέλεσης του προαναφερόμενου ερευνητικού Έργου,

με βάση τα ανωτέρω, συμφωνούν τα ακόλουθα:

# ΑΡΘΡΟ 1 - ΟΡΙΣΜΟΙ

Οι λέξεις που ξεκινούν με κεφαλαίο γράμμα στο παρόν Συμφωνητικό Συνεργασίας θα έχουν τον ίδιο ορισμό και έννοια που τους αποδίδεται στην Πρόσκληση της Δράσης ή θα έχουν την έννοια που τους αποδίδεται σε οποιοδήποτε άρθρο του παρόντος Συμφωνητικού.

# ΑΡΘΡΟ 2 - ΣΚΟΠΟΣ

**2.1.** Σκοπός του παρόντος Συμφωνητικού Συνεργασίας είναι η οργάνωση της εργασίας μεταξύ των Φορέων της Σύμπραξης, η οργάνωση της διαχείρισης του Έργου, ο καθορισμός των δικαιωμάτων και των υποχρεώσεων των συμμετεχόντων Φορέων, καθώς και η διαχείριση των θεμάτων που σχετίζονται με τα Δικαιώματα Πρόσβασης και Διανοητικής Ιδιοκτησίας.

**2.2.** Σε κάθε περίπτωση, το παρόν Συμφωνητικό έχει ρόλο συμπληρωματικό και όχι αναιρετικό προς την Απόφαση Χρηματοδότησης (Εγκριτική Απόφαση) και το συνημμένο σε αυτήν Τεχνικό Παράρτημα Έργου.

# ΑΡΘΡΟ 3 - ΔΕΣΜΕΥΣΗ ΦΟΡΕΩΝ

**3.1. Δεσμεύσεις**

Τα Μέλη της Σύμπραξης δεσμεύονται για την αποτελεσματική υλοποίηση του ερευνητικού Έργου, ήτοι να συνεργάζονται, να εκτελούν και να εκπληρώνουν εγκαίρως όλες τις υποχρεώσεις τους, καλόπιστα και υπό τους όρους, προϋποθέσεις και διαδικασίες που αναφέρονται στην Πρόσκληση της Δράσης, απέχοντας από οποιαδήποτε ενέργεια ή παράληψη, η οποία θα είχε ως άμεσο ή έμμεσο αποτέλεσμα την πρόκληση οποιασδήποτε ζημίας στα λοιπά συμβαλλόμενα μέρη.

Τα Μέλη της Σύμπραξης, φέρουν  ευθύνη έναντι του ΕΦ για την ορθή και νόμιμη υλοποίηση του έργου καθώς και για πιθανές κυρώσεις που επιφέρει ή μη εκπλήρωση των υποχρεώσεων  που αναλαμβάνουν στο πλαίσιο των προβλέψεων της πρόσκλησης της δράσης και της ισχύουσας νομοθεσίας. Ωστόσο συμφωνείται ρητά μεταξύ των συμβαλλομένων ότι το κάθε μέλος έχει αυτοτελή ευθύνη και υποχρέωση πλήρους αποκατάστασης έναντι του καθενός από τα άλλα μέλη για οποιαδήποτε βλάβη υπέστησαν από κάθε δική του υπαίτια πράξη ή παράληψη, ιδίως εάν εξ αιτίας του κλήθηκαν να καταβάλλουν στον αρμόδιο φορέα το οιοδήποτε ποσό στο πλαίσιο της προμνησθείσης έναντι αυτής ευθύνης τους, ενώ ουδεμία υπαιτιότητα είχαν.

Κάθε Μέλος καθίσταται αποκλειστικά υπεύθυνο για οποιαδήποτε απώλεια, ζημία ή τραυματισμό έναντι τρίτων που προκαλείται αποκλειστικά από τη διεκπεραίωση των δραστηριοτήτων που βρίσκονται υπό την ευθύνη του, στο πλαίσιο του Έργου.

Κάθε Μέλος δεσμεύεται να γνωστοποιεί εγκαίρως στο Συντονιστή ΟΠΣΚΕ του έργου ή/ και στα λοιπά Μέλη κάθε σημαντική πληροφορία, γεγονός, πρόβλημα ή καθυστέρηση που ενδέχεται να επηρεάσει το Έργο.

Επίσης, κάθε Μέλος δεσμεύεται να παρέχει στον Συντονιστή ΟΠΣΚΕ του έργου, αλλά και στους λοιπούς Φορείς της Σύμπραξης, έγκαιρα και έγκυρα όλες τις πληροφορίες και το υλικό που είναι αναγκαία για την εκπλήρωση των υποχρεώσεών τους στο πλαίσιο της εκτέλεσης του Έργου.

**3.2.** **Συμμετοχή/ Παρέμβαση τρίτων (μη μελών της Σύμπραξης)**

Κάθε Φορέας, ακόμη και σε περίπτωση που συνάπτει σύμβαση υπεργολαβίας ή εμπλέκει με άλλον τρόπο τρίτους (όπως θυγατρικές εταιρίες) στο Έργο, παραμένει μόνος υπεύθυνος για την διεκπεραίωση του τμήματος του Έργου που του αναλογεί, αλλά και για την συμμόρφωση των τρίτων με τους όρους του παρόντος Συμφωνητικού Συνεργασίας και της Απόφασης Χρηματοδότησης. Κυρίως οφείλει να διασφαλίζει ότι η χρήση από τρίτους δεν επηρεάζει τα δικαιώματα και τις υποχρεώσεις των άλλων Μελών της Σύμπραξης, ιδίως ως προς τα πνευματικά δικαιώματα.

**3.3. Μη χορήγηση κρατικής ενίσχυσης**

Τα Μέλη της Σύμπραξης αποδέχονται ότι δεν πρέπει να χορηγείται, έμμεση κρατική ενίσχυση στις συμμετέχουσες επιχειρήσεις μέσω των Ερευνητικών Φορέων λόγω των ευνοϊκών όρων της συνεργασίας στο πλαίσιο της Δράσης.

Πιο συγκεκριμένα δεσμεύονται και αποδέχονται τα εξής:

α) οι συμμετέχουσες επιχειρήσεις φέρουν το βάρος του κόστους ολόκληρου του έργου

β) τα αποτελέσματα της συνεργασίας που δεν δημιουργούν δικαιώματα διανοητικής ιδιοκτησίας δύνανται να διαδοθούν ευρέως

γ) οποιοδήποτε δικαίωμα διανοητικής ιδιοκτησίας προκύπτει από το έργο, καθώς και τα σχετικά δικαιώματα πρόσβασης, χορηγούνται στους διάφορους συνεργαζόμενους εταίρους κατά τρόπον ώστε να αντανακλώνται επαρκώς οι αντίστοιχες δέσμες εργασιών, οι συμμετοχές και τα αντίστοιχα συμφέροντά τους

δ) οι Ερευνητικοί Φορείς τυγχάνουν αποζημίωσης ισοδύναμης της τιμής της αγοράς για τα δικαιώματα διανοητικής ιδιοκτησίας που προκύπτουν από τις δραστηριότητές τους και ανατίθενται στις συμμετέχουσες επιχειρήσεις ή για τα οποία χορηγούνται δικαιώματα πρόσβασης στις συμμετέχουσες επιχειρήσεις. Το απόλυτο ποσό της αξίας οποιασδήποτε συμμετοχής, τόσο οικονομικής όσο και μη οικονομικής, των συμμετεχουσών επιχειρήσεων στις δαπάνες των δραστηριοτήτων των ερευνητικών οργανισμών ή των ερευνητικών υποδομών που προκύπτει από τα σχετικά δικαιώματα διανοητικής ιδιοκτησίας μπορεί να αφαιρεθεί από την αποζημίωση αυτή.

# ΑΡΘΡΟ 4 - ΟΡΓΑΝΩΣΗ/ ΔΙΟΙΚΗΣΗ ΤΟΥ ΕΡΓΟΥ

**4.1.** Οι Φορείς της Σύμπραξης δεσμεύονται για την υιοθέτηση και την εφαρμογή επαρκούς και αποτελεσματικής δομής οργάνωσης/ διαχείρισης, η οποία θα διασφαλίζει την ομαλή διεκπεραίωση του Έργου, σύμφωνα με τους όρους, προϋποθέσεις και διαδικασίες που αναφέρονται στην Απόφαση Χρηματοδότησης και στην Πρόσκληση της Δράσης.

Η δομή διαχείρισης του Έργου, καθώς και οι αρμοδιότητες, οι ρόλοι και τα καθήκοντα των Φορέων και των προσώπων που εμπλέκονται στο έργο, θα διέπονται από τα αναφερόμενα στο Τεχνικό Παράρτημα Έργου (ΤΠΕ), το οποίο αποτελεί αναπόσπαστο τμήμα της Απόφασης Χρηματοδότησης του Έργου.

**4.2. Συντονιστής Φορέας του Έργου**

Τα Μέλη της Σύμπραξης ορίζουν έναν εξ αυτών ως Συντονιστή Φορέα του Έργου.

**Συντονιστής Φορέας του Έργου ορίζεται ο ……. .**

Ο Συντονιστής Φορέας ενεργεί ως κοινός εκπρόσωπος όλων των Φορέων που συμπράττουν και αναλαμβάνει την ευθύνη για τη συνολική διαχείριση του Έργου. Οι δραστηριότητες και υποχρεώσεις που συναρτώνται με το ρόλο ενός Φορέα ως Συντονιστή δεν μπορούν να εκχωρηθούν σε τρίτους.

**4.3 Συντονιστής ΟΠΣΚΕ το Έργου**

Τα Μέλη της Σύμπραξης ορίζουν ένα φυσικό πρόσωπο ως Συντονιστή ΟΠΣΚΕ του Έργου.

**Συντονιστής ΟΠΣΚΕ του Έργου ορίζεται ο …….. .**

Ο Συντονιστής ΟΠΣΚΕ διαχειρίζεται το σύνολο των απαιτούμενων ενεργειών του έργου από την έναρξη μέχρι και την ολοκλήρωση του, για λογαριασμό του Δικαιούχου/των Δικαιούχων. Συγκεκριμένα, ο Συντονιστής ΟΠΣΚΕ του έργου είναι υπεύθυνος για την υποβολή της αίτησης χρηματοδότησης, των αιτημάτων επαλήθευσης – πιστοποίησης, καταβολής επιχορήγησης, αιτήματος τροποποίησης μείζονος σημασίας καθώς και τυχόν αιτήματος αντικατάστασης δικαιούχου, ένστασης ή παραίτησης δικαιώματος χρηματοδότησης. Επίσης ο Συντονιστής ΟΠΣΚΕ του έργου ενημερώνεται ηλεκτρονικά για όλες τις διαδικασίες που αφορούν στην πορεία του έργου.

**4.4. Επιστημονικός Υπεύθυνος του Έργου**

Ένα μέλος της Ομάδας Έργου ορίζεται ως Επιστημονικός Υπεύθυνος του Έργου.

**Επιστημονικός Υπεύθυνος του Έργου ορίζεται ο …….. .**

Ο Επιστημονικός Υπεύθυνος του Έργου έχει την ευθύνη για τον συντονισμό και την επίβλεψη του έργου από επιστημονικής και τεχνικής πλευράς, την αρτιότητα της υλοποίησης του ερευνητικού σχεδίου και την τήρηση των σχετικών χρονοδιαγραμμάτων.

# ΑΡΘΡΟ 5 - ΧΡΗΜΑΤΟΔΟΤΗΣΗ – ΑΠΟΣΒΕΣΗ ΟΡΓΑΝΩΝ ΚΑΙ ΕΞΟΠΛΙΣΜΟΥ

**5.1.** Η δημόσια χρηματοδότηση που αναλογεί στους δικαιούχους καταβάλλεται από τον ΕΦ, απευθείας στους δικαιούχους, όπως ειδικότερα προβλέπεται στην πρόσκληση της Δράσης ενότητα 11.3 ΚΑΤΑΒΟΛΗ ΕΝΙΣΧΥΣΗΣ.

**5.2.** Τα όργανα και ο εξοπλισμός, η απόσβεση της αγοράς του οποίου χρεώνεται στο Έργο, θα ανήκει στον Φορέα της Σύμπραξης, στα λογιστικά βιβλία του οποίου έχει εγγραφεί η δαπάνη απόσβεσης.

# ΑΡΘΡΟ 6 – ΔΙΚΑΙΩΜΑΤΑ ΔΙΑΝΟΗΤΙΚΗΣ ΙΔΙΟΚΤΗΣΙΑΣ

**6.1. Γενικά**

Κάθε Φορέας της Σύμπραξης δεσμεύεται καταρχήν από τους όρους και τις προϋποθέσεις που καθορίζονται στην Απόφαση Χρηματοδότησης, καθώς και στην Πρόσκληση της Δράσης «Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς»όπως ισχύει, εκτός αν στο παρόν Συμφωνητικό αναφέρονται συμπληρωματικές διατάξεις.

**6.2. Ιδιοκτησία και Προστασία Γνώσης**

**6.2.1. Γενικά**

Κατά γενική αρχή τα αποτελέσματα του έργου, δηλαδή η παραγόμενη γνώση (foreground), αποτελεί ιδιοκτησία του Φορέα που την παράγει.

Διευκρινίζεται ωστόσο ότι το παρεχόμενο (όχι το παραγόμενο) πρωτογενές υλικό παραμένει στην ιδιοκτησία του Φορέα – παρόχου.

**6.2.2. Συνιδιοκτησία**

Εάν κατά τη διάρκεια υλοποίησης του έργου παραχθεί **κοινή** εφεύρεση, σχεδιασμός, προϊόν ή εργασία, στην οποία έχουν συνεισφέρει δύο τουλάχιστον Φορείς της Σύμπραξης και εάν τα χαρακτηριστικά της εφεύρεσης, σχεδιασμού, προϊόντος ή εργασίας είναι τέτοια που καθιστούν αδύνατο τον διαχωρισμό για το σκοπό υποβολής αίτησης για απόκτηση και διατήρηση της προστασίας των αντίστοιχων δικαιωμάτων διανοητικής ιδιοκτησίας, οι εμπλεκόμενοι Φορείς της Σύμπραξης συμφωνούν ότι θα αποταθούν από κοινού για την απόκτηση και τη διατήρηση των αντίστοιχων δικαιωμάτων. Σε αντίθετη περίπτωση, θα επιδιώξουν την σύναψη κατάλληλων, μεταξύ τους, συμφωνιών τόσο ως προς την προστασία των δικαιωμάτων διανοητικής ιδιοκτησίας όσο και ως προς τον επιμερισμό του αντίστοιχου κόστους.

Σε κάθε περίπτωση, οι συνδικαιούχοι θα έχουν το δικαίωμα χρήσης και παραχώρησης της χρήσης (με μη-αποκλειστικές άδειες) των εν λόγων δικαιωμάτων, με βάση τους όρους των τυχόν προϋπαρχουσών συμφωνιών, χωρίς την υποχρέωση καταβολής οικονομικού ανταλλάγματος προς τους υπόλοιπους Φορείς της Σύμπραξης ή την συγκατάθεση αυτών.

**6.2.3. Μεταβίβαση δικαιωμάτων διανοητικής ιδιοκτησίας**

Κάθε Μέλος της Σύμπραξης μπορεί να μεταβιβάσει ελεύθερα τα δικαιώματα πνευματικής ιδιοκτησίας των οποίων είναι δικαιούχος, με την επιφύλαξη των δικαιωμάτων και των υποχρεώσεων που προκύπτουν από το παρόν Συμφωνητικό και την Πρόσκληση της Δράσης. Κάθε δικαιούχος μπορεί να προσδιορίζει (στο Παράρτημα Δ του παρόντος) συγκεκριμένους τρίτους στους οποίους προτίθεται να μεταβιβάσει την παραγόμενη Γνώση που του ανήκει. Σ’ αυτήν την περίπτωση τα λοιπά Μέλη παραιτούνται από το δικαίωμά τους να υποβάλουν ένσταση στη μεταβίβαση προς αυτούς τους τρίτους. Ωστόσο ο μεταβιβάζων υποχρεούται να ενημερώσει προηγουμένως εγγράφως τα Μέλη της Σύμπραξης για την επικείμενη μεταβίβαση.

**6.2.4. Κατοχύρωση προστασίας**

Σε περίπτωση που ένα Μέλος της Σύμπραξης αποφασίζει, με δική του ευθύνη, να μην επιδιώξει επαρκή και αποτελεσματική προστασία για γνώση που έχει παραγάγει κατά την υλοποίηση του Έργου, ο εν λόγω Φορέας θα ενημερώσει εγγράφως, μέσω του Συντονιστή ΟΠΣΚΕ του Έργου, τους υπόλοιπους Φορείς της Σύμπραξης. Οποιοσδήποτε άλλος Φορέας της Σύμπραξης ενδιαφέρεται να αποταθεί για την απόκτηση και τη διατήρηση τέτοιας προστασίας θα ενημερώσει εγγράφως, μέσω του Συντονιστή ΟΠΣΚΕ του Έργου, τους υπόλοιπους Φορείς μέσα σε έναν μήνα από την παραλαβή της σχετικής ειδοποίησης.

Ο παραπάνω όρος προϋποθέτει ότι οι ρυθμίσεις για τα Δικαιώματα Πρόσβασης δεν θα επηρεαστούν για οποιοδήποτε Φορέα της Σύμπραξης.

**6.3. Δημοσίευση Γνώσης**

**6.3.1.** Ένας Φορέας της Σύμπραξης δικαιούται να δημοσιεύσει Γνώση η οποία παράχθηκε από άλλο Φορέα ή αποτελεί Προϋπάρχουσα Γνώση (background) άλλου Φορέα της Σύμπραξης, μόνο με προηγούμενη έγγραφη συγκατάθεση του τελευταίου. Ο όρος αυτός ισχύει ακόμη και στην περίπτωση που η εν λόγω Γνώση ή Προϋπάρχουσα Γνώση είναι συγχωνευμένη με Γνώση που ανήκει στον πρώτο.

**6.3.2.** Κάθε Φορέας της Σύμπραξης θα παρέχει στους υπόλοιπους Φορείς γνωστοποίηση, τουλάχιστον τριάντα (30) ημέρες πριν, για κάθε προγραμματιζόμενη δημοσίευση της Γνώσης που βρίσκεται στην κατοχή του στο πλαίσιο του ερευνητικού Έργου, και, εάν του ζητηθεί, αντίτυπο των προς δημοσίευση πληροφοριών. Όλα τα δημοσιευμένα κείμενα θα περιέχουν τις απαραίτητες αναφορές σε υπάρχουσες δημοσιεύσεις.

Εκτός από τις περιπτώσεις που έχει ήδη δώσει γραπτή συγκατάθεση για δημοσίευση, οποιοσδήποτε Φορέας της Σύμπραξης εάν θεωρήσει και είναι σε θέση να υποστηρίξει με εύλογα επιχειρήματα, ότι η δημοσίευση μπορεί να επηρεάσει δυσμενώς την προστασία της δικής του Γνώσης, μπορεί να υποβάλει ένσταση στη δημοσίευση, εντός δεκαπέντε (15) ημερολογιακών ημερών από τη λήψη της ειδοποίησης. Η ένσταση θα υποβληθεί προς τον Φορέα της Σύμπραξης που προγραμματίζει τη δημοσίευση, με κοινοποίηση προς τον Συντονιστή ΟΠΣΚΕ του Έργου.

Αν δεν υπάρξει ένσταση μέσα στο ως άνω καθορισμένο χρονικό πλαίσιο η δημοσίευση καθίσταται επιτρεπτή.

Εφόσον υποβλήθηκε ένσταση, τα εμπλεκόμενα Μέλη θα προσπαθήσουν να βρουν λύση για να ξεπεράσουν τα αίτια της ένστασης (π.χ. με την αλλαγή του χρόνου της δημοσίευσης μετά την λήψη μέτρων κατοχύρωσης και προστασίας) και το ενιστάμενο Μέλος δεν θα πρέπει να αντιτίθεται αναιτιολόγητα στα προτεινόμενα κατάλληλα μέτρα.

**6.3.3. Διάχυση Γνώσης μετά το πέρας του Έργου**

Εάν η διάχυση της Γνώσης δεν επηρεάζει δυσμενώς την προστασία ή την χρήση της και με την επιφύλαξη των νόμιμων συμφερόντων τους, οι Φορείς της Σύμπραξης θα διασφαλίσουν την περαιτέρω διάδοση της Γνώσης τους, όπως προβλέπεται από το πλαίσιο της Πρόσκλησης της Δράσης και του παρόντος Συμφωνητικού Συνεργασίας.

**6.3.4. Προστασία Δεδομένων Προσωπικού Χαρακτήρα**

Τα μέρη δεσμεύονται ότι τόσο κατά την εκτέλεση του έργου όσο και στις σχετικές δημοσιεύσεις των αποτελεσμάτων της έρευνας θα λαμβάνουν κατάλληλα μέτρα για την συμμόρφωσή τους με την ισχύουσα ενωσιακή και εθνική νομοθεσία σχετικά με την προστασία του ατόμου από την επεξεργασία δεδομένων προσωπικού χαρακτήρα.

**6.4. Δικαιώματα Πρόσβασης**

**6.4.1 Γενικές Αρχές**

Κάθε Φορέας της Σύμπραξης θα λάβει τα κατάλληλα μέτρα για να διασφαλίσει χορήγηση των Δικαιωμάτων Πρόσβασης που απαιτούνται για την εκπλήρωση των υποχρεώσεων που προβλέπονται από την Απόφαση Χρηματοδότησης και το παρόν Συμφωνητικό Συνεργασίας, ακόμη και στην περίπτωση ύπαρξης δικαιωμάτων των υπαλλήλων του, ή οποιουδήποτε προσώπου που ορίζεται ή δεσμεύεται για την διεκπεραίωση των δραστηριοτήτων που έχει αναλάβει στο Έργο .

Οι Φορείς της Σύμπραξης συμφωνούν ότι τα Δικαιώματα Πρόσβασης χορηγούνται σε μη αποκλειστική βάση.

Οι Φορείς της Σύμπραξης επίσης συμφωνούν ότι, εάν δεν αναφέρεται αλλιώς στο παρόν Συμφωνητικό ή εάν δεν έχει ήδη γίνει η αντίστοιχη παραχώρηση από τον ιδιοκτήτη της Γνώσης ή της Προϋπάρχουσας Τεχνογνωσίας, τα Δικαιώματα Πρόσβασης δεν θα περιλαμβάνουν το δικαίωμα παραχώρησης εκμετάλλευσης σε τρίτους (sub-licenses).

Εκτός από εξαιρετικές περιπτώσεις, καμία αποζημίωση (οικονομικό αντάλλαγμα) δεν θα ζητείται για την παραχώρηση Δικαιωμάτων Πρόσβασης.

**6.4.2. Αναγνώριση Προϋπάρχουσας Τεχνογνωσίας**

Οι Φορείς της Σύμπραξης έχουν παραθέσει και απαριθμήσει στο Παράρτημα Β του παρόντος Συμφωνητικού την προϋπάρχουσα τεχνογνωσία (background) που απαιτείται για τη διεκπεραίωση του ερευνητικού Έργου, για την οποία μπορούν να χορηγήσουν δικαιώματα πρόσβασης.

Οι Φορείς της Σύμπραξης συμφωνούν ότι οποιαδήποτε άλλη Προϋπάρχουσα Τεχνογνωσία θα θεωρηθεί ως μη αναγκαία για τη διεκπεραίωση του έργου και θα αποκλειστεί από τις ρυθμίσεις που αφορούν τα Δικαιώματα Πρόσβασης, Συμφωνείται, ωστόσο, ότι οι πληροφορίες του Παραρτήματος Β μπορούν να ανανεωθούν για να περιλάβουν μέρος της Προϋπάρχουσας Τεχνογνωσίας, η οποία δεν περιλαμβάνεται στο Παράρτημα Β , και η οποία θα μπορούσε να αποδειχθεί απαραίτητη για τη διεκπεραίωση της εργασίας ενός Φορέα της Σύμπραξης στο έργο ή για τη Χρήση της Γνώσης που προκύπτει για έναν Φορέα από το Έργο, σε συνάρτηση με το ΤΠΕ.

**6.4.3. Αναγνώριση περιοριστικών δεσμεύσεων**

Οι Φορείς της Σύμπραξης δεσμεύονται να ενημερώσουν εγκαίρως και εγγράφως τα υπόλοιπα Μέλη για την ύπαρξη οποιουδήποτε περιορισμού στα Δικαιώματα Πρόσβασης, ο οποίος είναι δυνατό να επηρεάσει την υλοποίηση του ερευνητικού Έργου σύμφωνα με τους όρους της Απόφασης Χρηματοδότησης.

**6.4.4. Δικαιώματα Πρόσβασης Απαραίτητα για την Υλοποίηση του Έργου**

Οι Φορείς της Σύμπραξης συμφωνούν ότι τα Δικαιώματα Πρόσβασης στην Προϋπάρχουσα Τεχνογνωσία και στην παραγόμενη Γνώση, που απαιτούνται για την υλοποίηση του έργου θα χορηγηθούν χωρίς καταβολή οικονομικού ανταλλάγματος για τη χρήση των σχετικών δικαιωμάτων διανοητικής ιδιοκτησίας. (royalty-free).

**6.4.5. Δικαιώματα Πρόσβασης Απαραίτητα για τη Χρήση Γνώσης Φορέα, η οποία προκύπτει από το Έργο**

**6.4.5.1. Απαραίτητη Χρήση Προϋπάρχουσας Τεχνογνωσίας**

Οι Φορείς της Σύμπραξης συμφωνούν ότι τα Δικαιώματα Πρόσβασης στην Προϋπάρχουσα Τεχνογνωσία, τα οποία απαιτούνται για τη Χρήση της δικής τους Γνώσης, θα παραχωρηθούν με δίκαιους και εύλογους όρους.

**6.4.5.2. Απαραίτητη Χρήση παραγόμενης Γνώσης**

Οι Φορείς της Σύμπραξης συμφωνούν ότι τα Δικαιώματα Πρόσβασης στην παραγόμενη από αυτούς Γνώση, τα οποία απαιτούνται για τη Χρήση της Γνώσης ενός άλλου Φορέα, θα χορηγηθούν με προνομιακούς όρους ή χωρίς την καταβολή οικονομικού ανταλλάγματος για τη χρήση των σχετικών δικαιωμάτων διανοητικής ιδιοκτησίας.

**6.4.6. Αίτηση για Χορήγηση Δικαιωμάτων Πρόσβασης**

Τα αναγκαία Δικαιώματα Πρόσβασης θα χορηγηθούν κατόπιν γραπτής αιτήσεως ως ακολούθως:

Εάν ένας Φορέας της Σύμπραξης θεωρήσει εύλογα ότι, χωρίς την κατοχή Δικαιωμάτων Πρόσβασης στην Προϋπάρχουσα Τεχνογνωσία ή την παραγόμενη Γνώση ενός άλλου Φορέα της Σύμπραξης, η εργασία που εμπίπτει στις δικές του αρμοδιότητες στο Έργο ή η Χρήση της Γνώσης που προκύπτει ως αποτέλεσμα του Έργου και του ανήκει, θα ήταν τεχνικά αδύνατη ή θα τύγχανε σημαντικής καθυστέρησης, ο εν λόγω Φορέας θα ζητήσει εγκαίρως και εγγράφως τα Δικαιώματα Πρόσβασης από τον δεύτερο Φορέα:

α) προσδιορίζοντας την απαραίτητη έκταση των Δικαιωμάτων,

β) παρέχοντας εύλογες αποδείξεις για τη συγκεκριμένη ανάγκη

γ) δεσμευόμενος στην απόλυτη τήρηση εχεμύθειας και εμπιστευτικότητας σε ό,τι με την ικανοποίηση του αιτήματός του θα περιέλθει σε γνώση του.

Για την παραχώρηση των εν λόγω δικαιωμάτων πρόσβασης, ο αιτών Φορέας υποχρεούται να διασφαλίσει ότι αυτά τα δικαιώματα θα χρησιμοποιηθούν για το συγκεκριμένο σκοπό που δίνονται και ότι θα τηρηθούν οι υποχρεώσεις εμπιστευτικότητας.

**6.4.7. Δικαιώματα Πρόσβασης σε τρίτους (ιδίως θυγατρικές εταιρίες)**

Δικαιώματα Πρόσβασης θα παραχωρούνται σε τρίτους (ιδίως θυγατρικές εταιρίες) με γραπτή διμερή συμφωνία και υπό δίκαιους και εύλογους όρους εφόσον μπορούν να αποδείξουν ότι: α) κατέχουν άδεια εκμετάλλευσης Γνώσης που έχει παραχθεί από Μέλος της Σύμπραξης, με το οποίο συνδέονται και β) τα Δικαιώματα Πρόσβασης είναι αναγκαία προκειμένου να χρησιμοποιήσουν τη Γνώση αυτή.

Θυγατρικές εταιρίες που αποκτούν Δικαιώματα Πρόσβασης οφείλουν να παραχωρούν αντίστοιχα Δικαιώματα Πρόσβασης σε όλα τα Μέλη της Σύμπραξης και να τηρούν τις υποχρεώσεις εμπιστευτικότητας που δεσμεύουν τα Μέλη. Δικαιώματα Πρόσβασης μπορεί να μην παραχωρηθούν εάν αυτό είναι σε βάρος των έννομων συμφερόντων του Φορέα της Σύμπραξης στον οποίο ανήκουν η Προϋπάρχουσα Τεχνογνωσία ή/και η παραγόμενη Γνώση.

**6.4.8. Λογισμικό**

Οι Φορείς της Σύμπραξης συμφωνούν ότι τα Δικαιώματα Πρόσβασης στις περιπτώσεις που αφορούν Λογισμικό, δεν συνεπάγονται πρόσβαση στον Κώδικα Πηγής (Source Code) αλλά μόνο στον Κώδικα Αντικειμένου (Object Code), εκτός εάν αναφέρεται διαφορετικά στο παρόν Συμφωνητικό.

Για το Λογισμικό, που αποτελεί Προϋπάρχουσα Τεχνογνωσία ή παραγόμενη Γνώση, οι Φορείς της Σύμπραξης συμφωνούν ότι θα έχουν Περιορισμένη Πρόσβαση στον Κώδικα Πηγής (Source Code) για την υλοποίηση της εργασίας που τους αντιστοιχεί στο πλαίσιο του Έργου, αλλά δεν θα έχουν οποιαδήποτε πρόσβαση στον Κώδικα Πηγής για άλλη χρήση.

Κάθε Φορέας της Σύμπραξης που χορηγεί άδεια για το Λογισμικό του θα έχει το δικαίωμα να ζητήσει προηγούμενη γραπτή συμφωνία με τους εξουσιοδοτημένους φορείς, η οποία θα καθορίζει και θα εξασφαλίζει την προστασία των δικαιωμάτων ιδιοκτησίας του (proprietary rights).

**6.5. Χρήση Σημάτων**

Κάθε Φορέας της Σύμπραξης διατηρεί όλα τα δικαιώματα και τους τίτλους για τα εμπορικά και επιχειρησιακά ονόματα και επωνυμίες, τα σήματα υπηρεσιών, τα εμπορικά σήματα, τα λογότυπα ή οποιαδήποτε άλλα αναγνωριστικά σύμβολα χρησιμοποιεί για την αναγνώριση των δραστηριοτήτων του, και κανένας Φορέας της Σύμπραξης δεν θα αποκτήσει, στο πλαίσιο του παρόντος Συμφωνητικού, οποιαδήποτε γενική άδεια ή άλλο σχετικό δικαίωμα ή τίτλο για οποιοδήποτε σήμα των υπολοίπων Φορέων της Σύμπραξης.

# ΑΡΘΡΟ 7 – ΕΥΘΥΝΕΣ & ΕΙΔΙΚΕΣ ΥΠΟΧΡΕΩΣΕΙΣ ΤΩΝ ΦΟΡΕΩΝ ΤΗΣ ΣΥΜΠΡΑΞΗΣ

**7.1. Ευθύνη για έμμεσες ζημιές**

Κανένας Φορέας της Σύμπραξης δεν θα έχει την ευθύνη έναντι σε άλλον για την έμμεση ή επακόλουθη απώλεια ή ζημίες, όπως, αλλά όχι αποκλειστικά, την απώλεια κέρδους, την απώλεια εισοδήματος ή τη διακοπή συμβάσεων, με εξαίρεση τα προβλεπόμενα στην ανωτέρω παράγραφο 3.1.

**7.2. Ευθύνη Έναντι Τρίτων**

Ο κάθε Φορέας της Σύμπραξης θα έχει την πλήρη ευθύνη για οποιαδήποτε απώλεια, ζημία ή τραυματισμό έναντι τρίτων που προκαλείται αποκλειστικά από τη διεκπεραίωση των δραστηριοτήτων που βρίσκονται υπό την ευθύνη του, στο πλαίσιο του Έργου.

**7.3. Ευθύνη για Υπεργολάβους**

Κάθε Φορέας της Σύμπραξης θα έχει την πλήρη ευθύνη για τη διεκπεραίωση της εργασίας που έχει αναλάβει στο πλαίσιο του έργου, καθώς και για την απόδοση της εργασίας των Υπεργολάβων του. Συνεπώς, ο κάθε Φορέας της Σύμπραξης θα διασφαλίζει ότι:

(i) οι εν λόγω Υπεργολάβοι συμμορφώνονται με τις απαιτήσεις της Πρόσκληση της Δράσης και της Απόφασης Χρηματοδότησης,

(ii) τα Δικαιώματα Πρόσβασης των υπόλοιπων Φορέων της Σύμπραξης δεν θίγονται και

(iii) οι Υπεργολάβοι δεν θα έχουν οποιαδήποτε πρόσβαση στην παραγόμενη Γνώση ή στην Προϋπάρχουσα Τεχνογνωσία οποιουδήποτε άλλου Φορέα της Σύμπραξης, χωρίς έγγραφη συγκατάθεση από τον τελευταίο.

**7.4. Ελάχιστο ποσοστό συμμετοχής των Επιχειρήσεων στον προϋπολογισμό**

Εάν κατά την ολοκλήρωση του έργου και την τελική αποπληρωμή διαπιστωθεί ότι δεν τηρείται ο όρος συμμετοχής, ήτοι ο συνολικός πιστοποιούμενος προϋπολογισμός των επιχειρήσεων να είναι μεγαλύτερος ή ίσος με ποσοστό 40% του συνολικού πιστοποιημένου προϋπολογισμού του έργου, τότε γίνεται από τη Επιτροπή Αξιολόγησης αναλογική περικοπή στους ερευνητικούς οργανισμούς- εταίρους ώστε να τηρείται ο όρος της πρόσκλησης για τη συμμετοχή των επιχειρήσεων με ποσοστό τουλάχιστον 40% στον επιχορηγούμενο προϋπολογισμό του έργου.

Στην ανωτέρω περίπτωση, όποια/ες επιχείρηση/εις ευθύνεται/ονται για τη μη τήρηση του ανωτέρω ελάχιστου ποσοστού, υποχρεού(ν)ται να αποζημιώσει/ουν κατ’ αναλογία της συμμετοχής της/τους τον/τους ερευνητικό/ούς οργανισμό/ούς – εταίρο/oυς /και να καλύψει/ουν εξ ιδίων είτε την αναλογική περικοπή που θα υποστεί/ούν ο(ι) ερευνητικός/οί οργανισμός/οί, είτε αντίστοιχα το συνολικό ποσό χρηματοδότησης που θα κληθεί/ούν να επιστρέψει/ουν ο(ι) ερευνητικός/οί οργανισμός/οί.

**7.5. Προσκόμιση Βεβαίωσης Ορκωτού Λογιστή από τις Επιχειρήσεις**

Η κάθε μία από τις συμβαλλόμενες στο παρόν συμφωνητικό, επιχειρήσεις δεσμεύεται να προσκομίσει στα Μέλη της Σύμπραξης, εντός 30 εργασίμων ημερών μετά την ημερομηνία ανάρτησης της Απόφασης Έγκρισης Χρηματοδότησης στο ΔΙΑΥΓΕΙΑ, «Βεβαίωση Ορκωτού Λογιστή», με την οποία θα βεβαιώνεται ότι η επιχείρηση ή και η «ενιαία οικονομική μονάδα (όμιλος)» στην οποία τυχόν εντάσσεται, δεν αποτελούσε κατά την έκδοση της Απόφασης Έγκρισης Χρηματοδότησης «προβληματική επιχείρηση», σύμφωνα με τα αναφερόμενα στο Παράρτημα VI. «Ορισμός Προβληματικής Επιχείρησης» της Πρόσκλησης της Δράσης «Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς» καθώς και τα αναφερόμενα στο άρθρο 1 παρ. 4.γ του Καν. ΕΕ 651/2014 όπως ισχύει.

Η δαπάνη  της εν λόγω βεβαίωσης θα βαρύνει αποκλειστικά τον Προϋπολογισμό της επιχείρησης και αποτελεί επιλέξιμη δαπάνη του έργου.

Μη εμπρόθεσμη προσκόμιση της εν λόγω βεβαίωσης  συνεπάγεται την εφαρμογή των σχετικώς προβλεπόμενων στο άρθρο 8 του παρόντος συμφωνητικού.

**7.6. Προσκόμιση Υπεύθυνης Δήλωσης από τις Επιχειρήσεις**

Κάθε Μέλος της Σύμπραξης που αποτελεί επιχείρηση ή εντάσσεται στους λοιπούς Φορείς που αντιμετωπίζονται ως επιχειρήσεις, με την υπογραφή του παρόντος Συμφωνητικού υποχρεούται όπως υπογράψει και προσκομίσει στους λοιπούς Φορείς, Υπεύθυνη δήλωση του Ν. 1599/1986 (άρθρο 8), υπογεγραμμένη ψηφιακά από το νόμιμο εκπρόσωπό της, στην οποία να δηλώνει ότι πληροί όλες τις προϋποθέσεις της Πρόσκλησης και ότι θα υποβάλλει όλα τα απαιτούμενα δικαιολογητικά, όπως αυτά αναφέρονται αναλυτικώς στο Παράρτημα ΙΙ υποβολής αιτήσεων χρηματοδότησης της Δράση που αφορά το παρόν, για κάθε φορέα που συμμετέχει στην πρόταση ερευνητικού έργου (ΑΔΑ : ,,,,,).

**7.7.** Μετά το πέρας κάθε έτους υλοποίησης του έργου, σε περίπτωση που ο πιστοποιούμενος προϋπολογισμός εκ μέρους κάποιας εκ των συμβαλλομένων στο παρόν συμφωνητικό επιχειρήσεων, δεν πληροί τους όρους της Πρόσκλησης της Δράσης, ο Συντονιστής Φορέας υποχρεούται να καλέσει την εν λόγω επιχείρηση εντός προθεσμίας δέκα (10) ημερών, να εξηγήσει τους λόγους της σχετικής απόκλισης. Σε περίπτωση που είτε παρέλθει άπρακτη η ανωτέρω προθεσμία, είτε οι εξηγήσεις της επιχείρησης δεν κριθούν ως επαρκείς από το σύνολο των λοιπών Φορέων, εφαρμόζεται η διαδικασία του άρθρου 8.

# ΑΡΘΡΟ 8 – ΠΑΡΑΒΙΑΣΗ ΟΡΩΝ, ΔΙΟΡΘΩΤΙΚΑ ΜΕΤΡΑ, ΑΠΟΚΛΕΙΣΜΟΣ ΦΟΡΕΑ, ΔΙΚΑΙΩΜΑ ΑΠΟΣΥΡΣΗΣ

**8.1. Παραβίαση όρων**

Σε περίπτωση παραβίασης, από έναν Φορέα της Σύμπραξης (στο εξής «Παραβιάζων»), των υποχρεώσεών του στο πλαίσιο του παρόντος Συμφωνητικού (ή και της Απόφασης Χρηματοδότησης), η οποία παραβίαση, με απόφαση των υπολοίπων Φορέων, θεωρείται ότι δεν είναι δυνατό να επανορθωθεί μέσα σε τριάντα (30) ημερολογιακές ημέρες από τη γραπτή ειδοποίηση που θα σταλεί στον Παραβιάζοντα από το Συντονιστή ΟΠΣΚΕ του Έργου, οι υπόλοιποι Φορείς μπορούν από κοινού να αποφασίσουν τη διακοπή της ισχύος του παρόντος Συμφωνητικού με τον Παραβιάζοντα, μετά από προγενέστερη γραπτή ειδοποίηση είκοσι (20) ημερολογιακών ημερών από το Συντονιστή ΟΠΣΚΕ του Έργου.

Σε περίπτωση που σύμφωνα με απόφαση των υπολοίπων Μελών της Σύμπραξης, η προαναφερόμενη παραβίαση είναι δυνατό να επανορθωθεί μέσα σε εξήντα (60) ημερολογιακές ημέρες από τη γραπτή ειδοποίηση που θα σταλεί στον Παραβιάζοντα από το Συντονιστή ΟΠΣΚΕ του Έργου, δίνεται ανάλογο χρονικό περιθώριο για την επανόρθωση της παραβίασης. Σε περίπτωση που σ’ αυτό το χρονικό διάστημα διαπιστώνεται η αδυναμία του Παραβιάζοντα Φορέα να εκπληρώσει την υποχρέωσή του στα δεδομένα χρονικά περιθώρια, τα υπόλοιπα Μέλη της Σύμπραξης μπορούν να προβούν στην διακοπή της ισχύος του παρόντος Συμφωνητικού για τον εν λόγω Φορέα και να ζητήσουν την αντικατάστασή του με νέο Φορέα, υπό τους όρους και σύμφωνα με τη διαδικασία που περιγράφεται στο αντίστοιχο τμήμα της Πρόσκλησης της Δράσης.

**8.2. Απόσυρση Φορέα και συνέπειες**

Οποιοσδήποτε Φορέας της Σύμπραξης μπορεί να ζητήσει διακοπή της συμμετοχής του στο έργο και στο παρόν Συμφωνητικό Συνεργασίας, μετά από γραπτή ειδοποίηση προς τους υπόλοιπους Φορείς της Σύμπραξης τουλάχιστον τριάντα (30) ημέρες πριν, η οποία θα αναφέρει τους λόγους που υφίστανται για τη διακοπή και οι οποίοι θα πρέπει να χαρακτηρίζονται ως «σοβαροί», όπως, ενδεικτικά, η αποδεδειγμένη διακοπή ή αδυναμία λειτουργίας του Φορέα.

Σε κάθε περίπτωση ο ΕΦ θα πρέπει να ενημερωθεί γραπτώς και να αποδεχτεί την ανωτέρω τροποποίηση μέσα σε εύλογο χρονικό διάστημα.

**8.3. Συνέπειες Απόσυρσης**

Οι συνέπειες απόσυρσης Φορέα από τη Σύμπραξη είναι οι εξής:

**i.** O Αποσυρόμενος Φορέας συμφωνεί να αντιμετωπίσει ως τέτοια οποιαδήποτε εμπιστευτική πληροφορία, όπως ορίζεται στο άρθρο 11 του παρόντος, για περίοδο πέντε (5) ετών από την ημερομηνία απόσυρσής του, και συμφωνεί να μην εφαρμόσει Γνώση που προέκυψε από τη συμμετοχή του στο Έργο, σχετικά με οποιοδήποτε δίπλωμα ευρεσιτεχνίας ή άλλο δικαίωμα ιδιοκτησίας.

**ii.** Δικαιώματα Πρόσβασης:

Οποιοσδήποτε Φορέας αποσύρεται από τη Σύμπραξη:

Κατ’ αρχήν χάνει, μετά από την απόσυρσή του, τα Δικαιώματα Πρόσβασης στην παραχθείσα Γνώση και την προσδιοριζόμενη Προϋπάρχουσα Τεχνογνωσία.

Κατ’ εξαίρεση, διατηρεί τα Δικαιώματα Πρόσβασης στην Προϋπάρχουσα Τεχνογνωσία και στην παραχθείσα Γνώση των άλλων Φορέων της Σύμπραξης (στη μορφή που αυτά υπήρχαν κατά την ημερομηνία απόσυρσής του), υπό τις εξής προϋποθέσεις: (α) αυτό απαιτείται για τη χρήση της Γνώσης της οποίας είναι ιδιοκτήτης ή συν-ιδιοκτήτης και (β) τα εν λόγω Δικαιώματα Πρόσβασης ζητούνται μέσα σε τουλάχιστον δύο (2) έτη από την ημερομηνία απόσυρσής του.

**iii.** Οι υπόλοιποι Φορείς της Σύμπραξης διατηρούν, για τους σκοπούς της έρευνας που διεξάγεται στο πλαίσιο του Έργου, τα Δικαιώματα Πρόσβασης, σύμφωνα με τους όρους του άρθρου 6 («Δικαιώματα Διανοητικής Ιδιοκτησίας»), στην Προϋπάρχουσα Τεχνογνωσία (στη μορφή που αυτά υπήρχαν κατά την ημερομηνία απόσυρσης) του Αποσυρόμενου Φορέα και στη Γνώση που παράχθηκε στα πλαίσια του Έργου, μέχρι την ολοκλήρωση του ερευνητικού Έργου.

**iv.** Οικονομικές Επιπτώσεις για τον Αποσυρόμενο Φορέα:

* Ο Αποσυρόμενος Φορέας θα καταβάλλει οικονομική αποζημίωση εάν η απόσυρση έχει επιπτώσεις στην διεκπεραίωση του Έργου. Το ποσό θα καθορίζεται από τα υπόλοιπα Μέλη της Σύμπραξης.
* Ο Αποσυρόμενος θα πρέπει να τηρήσει όλες τις οικονομικές του υποχρεώσεις που ίσχυαν πριν από την ημερομηνία της απόσυρσής του.
* Ο Αποσυρόμενος θα πρέπει να επιστρέψει όλο το ποσό που αντιστοιχεί στις προκαταβολές που έλαβε από τον ΕΦ, αφού αφαιρεθεί το ποσό που δαπανήθηκε για την εκτέλεση του Έργου πριν από την ημερομηνία αποχώρησής του, παρουσιάζοντας τα κατάλληλα δικαιολογητικά.

**v.**Ο Αποσυρόμενος Φορέας θα επιστρέψει όλο τον εξοπλισμό ή τα υλικά που του παρασχέθηκαν από τα άλλα Μέλη της Σύμπραξης στο πλαίσιο του έργου.

**vi.** Ο Αποσυρόμενος Φορέας συμφωνεί να παρέχει, ακόμη και μετά την αποχώρησή του, επαρκή υποστήριξη στα υπόλοιπα Μέλη της Σύμπραξης για την ολοκλήρωση της εργασίας που σχετίζεται με τις δικές του δραστηριότητες, (όπως αυτές καθορίζονται στην Απόφαση Χρηματοδότησης πριν από την αποχώρησή του) στο πλαίσιο του Έργου και των σχετικών Παραδοτέων.

**8.4.** **Αποκλεισμός Φορέα και Συνέπειες**

Ο αποκλεισμός ενός Φορέα από τη Σύμπραξη μπορεί να αποφασιστεί μετά από ομόφωνη απόφαση των Φορέων της Σύμπραξης, πλην της ψήφου του αποκλειόμενου Φορέα, τηρώντας τους όρους της Πρόσκλησης της Δράσης.

Ο αποκλεισμός ενός Φορέα έχει τις ίδιες συνέπειες με την απόσυρση.

**8.5.** **Συμμετοχή Νέου Φορέα στη Σύμπραξη**

**8.5.1. Συμμετοχή Νέου Φορέα**

Η συμμετοχή ενός νέου Φορέα στη Σύμπραξη μπορεί να αποφασιστεί μετά από ομόφωνη απόφαση των Μελών της. Σε κάθε περίπτωση, οποιαδήποτε αλλαγή στους συμμετέχοντες στη Σύμπραξη θα γίνεται σύμφωνα με τους όρους της Πρόσκλησης της Δράσης και θα υπόκειται στην έγκριση του ΕΦ.

**8.5.2. Όροι Συμμετοχής Νέων Φορέων**

Με τη συμμετοχή του στο Έργο ένας Νέος Φορέας συμφωνεί να συμμετέχει υπό τους όρους της Πρόσκλησης της Δράσης και της Απόφασης Χρηματοδότησης.

Η προσχώρηση στη Σύμπραξη ενός νέου Φορέα έχει ισχύ από την ημερομηνία που ο Συντονιστής ΟΠΣΚΕ του Έργου λαμβάνει την έγκριση συμμετοχής του Νέου Φορέα από τον ΕΦ, ενώ η συμμετοχή του Νέου Φορέα στο παρόν Συμφωνητικό Συνεργασίας ισχύει από την υπογραφή της αντίστοιχης τροποποίησης του εγγράφου.

Οι δαπάνες του νέου Φορέα είναι επιλέξιμες από την υποβολή του αιτήματος αντικατάστασης εφόσον αυτό γίνει δεκτό.

**8.5.3. Δικαιώματα Πρόσβασης**

Ο Νέος Φορέας έχει πρόσβαση στην Προϋπάρχουσα Τεχνογνωσία των άλλων Φορέων της Σύμπραξης για τους σκοπούς της έρευνας, χρήσης ή της διάδοσης, κατόπιν γραπτού αιτήματος σύμφωνα με τους όρους που τίθενται στο Άρθρο 6 («Δικαιώματα Διανοητικής Ιδιοκτησίας»).

Εντούτοις, ένας Φορέας θα έχει το δικαίωμα να αποκλείσει μέρος της Προϋπάρχουσας Τεχνογνωσίας του από τα Δικαιώματα Πρόσβασης ενός νέου Φορέα, μέσω γραπτής ειδοποίησης προς τα υπόλοιπα Μέλη της Σύμπραξης, που θα γνωστοποιηθεί πριν από την υπογραφή της σχετικής τροποποίησης του Συμφωνητικού Συνεργασίας για τη συμμετοχή του Νέου Φορέα.

Ο νέος Φορέας θα έχει πρόσβαση στη Γνώση που υπήρχε πριν από τη συμμετοχή του, εφόσον είναι αναγκαία για τις ερευνητικές του δραστηριότητες κατά τη διάρκεια του Έργου, καθώς και μετά το πέρας αυτού, για σκοπούς διάδοσης στην αγορά.

# ΑΡΘΡΟ 9 – ΔΙΑΡΚΕΙΑ ΙΣΧΥΟΣ

**9.1. Έναρξη ισχύος**

Το παρόν Συμφωνητικό Συνεργασίας θεωρείται ότι καταρτίστηκε έγκυρα κατά την ημερομηνία της ψηφιακής υπογραφής του τελευταίου συμβαλλόμενου μέρους, τίθεται δε σε ισχύ μόνο εφόσον εγκριθεί και ενταχθεί τοσυνεργατικό έργο στο πλαίσιο της δράσης «Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς» και θα διατηρηθεί σε ισχύ τουλάχιστον μέχρι την ημερομηνία λήξης του ερευνητικού έργου, όπως αυτή προκύπτει από την εν ισχύ εγκριτική Απόφαση Χρηματοδότησης και την Απόφαση Ολοκλήρωσης του έργου ή τυχόν μεταγενέστερη απόφαση παράτασης, οπότε και λήγει αυτοδικαίως χωρίς καμία απολύτως υποχρέωση έγγραφης ειδοποίησης του ενός Φορέα έναντι του άλλου.

**9.2. Πρόωρος Τερματισμός**

Το παρόν Συμφωνητικό Συνεργασίας θα διακοπεί αυτόματα, χωρίς οποιαδήποτε απαίτηση από ή υποχρέωση των Φορέων της Σύμπραξης, σε περίπτωση που συμβεί ένα από τα παρακάτω:

1. μη ένταξη του συνεργατικού ερευνητικού έργου στην δράση «Συμπράξεις Επιχειρήσεων της Περιφέρειας Θεσσαλίας με Ερευνητικούς φορείς»,
2. ανάκληση της Απόφασης Χρηματοδότησης,
3. σε περίπτωση διακοπής ή αδυναμίας λειτουργίας οποιουδήποτε Φορέα της Σύμπραξης εξ’ αιτίας της οποίας συμφωνηθεί, με την έγκριση του ΕΦ, η διακοπή του Έργου.

# ΑΡΘΡΟ 10 - ΑΛΛΕΣ ΣΥΝΕΠΕΙΕΣ ΤΕΡΜΑΤΙΣΜΟΥ

Κανένας Φορέας της Σύμπραξης δεν απαλλάσσεται, λόγω απόσυρσης ή διακοπής , από:

1. τις υποχρεώσεις του, στα πλαίσια της Απόφασης Χρηματοδότησης ή του παρόντος Συμφωνητικού, αναφορικά με το κομμάτι εργασίας που υλοποιήθηκε (ή που θα έπρεπε να είχε υλοποιηθεί) μέχρι την ημερομηνία απόσυρσης ή διακοπής και
2. οποιεσδήποτε υποχρεώσεις ή ευθύνες προκύπτουν από την εν λόγω αποχώρηση ή διακοπή.

# ΑΡΘΡΟ 11 – ΔΙΑΣΦΑΛΙΣΗ ΑΠΟΡΡΗΤΟΥ/ΕΜΠΙΣΤΕΥΤΙΚΟΤΗΤΑ

**11.1.** Κατά τη διάρκεια του έργου και για μια περίοδο πέντε (5) ετών από τη λήξη του, οι Φορείς της Σύμπραξης θα θεωρούν απόρρητες/ εμπιστευτικές, οποιεσδήποτε πληροφορίες που τους αποκαλύφθηκαν κατά τη διάρκεια του έργου από άλλο Φορέα της Σύμπραξης (αποκαλύπτων Φορέας), και οι οποίες χαρακτηρίζονται ως ιδιόκτητες από τον τελευταίο.

Συνεπώς, κάθε Φορέας της Σύμπραξης συμφωνεί και δεσμεύεται για τα εξής:

1. ο λαμβάνων Φορέας δεν θα χρησιμοποιήσει οποιεσδήποτε τέτοιες πληροφορίες για οποιοδήποτε σκοπό εκτός του πλαισίου των όρων της Απόφασης Χρηματοδότησης και του παρόντος Συμφωνητικού Συνεργασίας,
2. ο λαμβάνων Φορέας, δεν θα αποκαλύψει οποιεσδήποτε τέτοιες εμπιστευτικές πληροφορίες σε οποιοδήποτε τρίτο, εκτός αν υπάρχει γραπτή συγκατάθεση του αποκαλύπτοντος Φορέα, και
3. τέτοιες πληροφορίες δεν θα αντιγραφούν, ούτε θα αναπαραχθούν συνολικά ή εν μέρει, σε περιπτώσεις όπου τέτοια αντιγραφή ή αναπαραγωγή δεν έχει εγκριθεί εκ των προτέρων γραπτώς από τον αποκαλύπτοντα Φορέα.

**11.2**. Καμία ευθύνη δεν καταλογίζεται για οποιεσδήποτε τέτοιες πληροφορίες αν :

1. έχουν δημοσιοποιηθεί πριν από, ή μετά από την κοινοποίησή τους,
2. είναι ήδη γνωστές στον λαμβάνοντα Φορέα, όπως αποδεικνύεται από γραπτά τεκμήρια στα αρχεία του εν λόγω Φορέα,
3. έχουν νομότυπα ληφθεί, χωρίς παραβίαση του παρόντος Συμφωνητικού, από τρίτο, ο οποίος δεν δεσμεύεται από τους όρους του παρόντος Συμφωνητικού,
4. έχουν δημοσιοποιηθεί χωρίς παραβίαση του παρόντος Συμφωνητικού,
5. έχουν αναπτυχθεί καλοπροαίρετα από υπαλλήλους του λαμβάνοντος Φορέα, οι οποίοι δεν είχαν πρόσβαση στις εμπιστευτικές πληροφορίες,
6. δεν υποδείχθηκαν επαρκώς ως εμπιστευτικές.

**vii.** έχουν ζητηθεί βάσει έρευνας στο πλαίσιο του νόμου από Δικαστήριο ή άλλη Δημόσια Αρχή.

**11.3.** Ο κάθε Φορέας θα επιβάλει τις ίδιες υποχρεώσεις στους υπαλλήλους του και στους προστηθέντες του,, οι οποίοι λαμβάνουν γνώση των εμπιστευτικών πληροφοριών, ακόμη και για την περίοδο μετά από το τέλος του έργου ή μετά τη λήξη της απασχόλησής τους.

# ΑΡΘΡΟ 12 - ΣΥΜΠΡΑΞΕΙΣ ΚΑΙ ΕΤΑΙΡΙΚΑ ΣΧΗΜΑΤΑ

Το παρόν Συμφωνητικό δεν μπορεί σε καμία περίπτωση να θεωρηθεί ότι δημιουργεί οποιαδήποτε σύμπραξη, συνεταιρισμό, επίσημο εταιρικό σχήμα ή νομική οντότητα ανάμεσα στους συμπράττοντες Φορείς.

# ΑΡΘΡΟ 13 – ΕΓΡΑΦΑ / ΓΝΩΣΤΟΠΟΙΗΣΕΙΣ

Οποιαδήποτε γνωστοποίηση δοθεί ή σταλεί στο πλαίσιο του παρόντος Συμφωνητικού, θα απαιτεί έγγραφα νομίμως και αρμοδίως υπογεγραμμένα. Όλες οι γνωστοποιήσεις και τα έγραφα που σχετίζονται με το έργο θα πρέπει να στέλνονται με κοινοποίηση προς το Συντονιστή ΟΠΣΚΕ του Έργου.

# ΑΡΘΡΟ 14 – ΓΛΩΣΣΑ

Το παρόν Συμφωνητικό συντάσσεται στην Ελληνική γλώσσα, η οποία θα διέπει, κατά κανόνα, όλα τα έγγραφα, τις ειδοποιήσεις και τις συναντήσεις που σχετίζονται με το Έργο.

# ΑΡΘΡΟ 15 – ΠΑΡΑΡΤΗΜΑΤΑ

Τα Παραρτήματα του παρόντος Συμφωνητικού Συνεργασίας, τα οποία αποτελούν και αναπόσπαστο μέρος της εν λόγω συμφωνίας είναι τα εξής:

* Παράρτημα Α: Κατανομή Πόρων με τεκμηρίωση της πραγματικής συνεργασίας
* Παράρτημα Β: Προϋπάρχουσα Τεχνογνωσία
* Παράρτημα Γ: Κατάλογος Οργάνων και Εξοπλισμού που θα συνεισφέρει ο κάθε Φορέας στο Έργο
* Παράρτημα Δ: Κατάλογος τρίτων μερών (ιδίως θυγατρικών εταιριών) που ενδέχεται να εμπλακούν με την απόκτηση δικαιωμάτων

# ΑΡΘΡΟ 16 – ΣΥΓΚΡΟΥΣΕΙΣ ΟΡΩΝ

**16.1.** Σε περίπτωση σύγκρουσης μεταξύ όρων οι οποίοι περιέχονται στο κύριο σώμα του παρόντος Συμφωνητικού Συνεργασίας και στα Παραρτήματά του, οι όροι οι οποίοι περιέχονται στο κύριο σώμα του εγγράφου θα υπερισχύουν.

**16.2.** Σε περίπτωση σύγκρουσης μεταξύ όρων οι οποίοι περιέχονται στο παρόν Συμφωνητικό Συνεργασίας και στην Απόφαση Χρηματοδότησης (συμπεριλαμβανομένων των Παραρτημάτων, που αποτελούν αναπόσπαστο μέρος αυτής), οι όροι που αναφέρονται στην Απόφαση Χρηματοδότησης θα υπερισχύουν.

# ΑΡΘΡΟ 17 –ΤΡΟΠΟΠΟΙΗΣΕΙΣ

**17.1** Οποιαδήποτε δικαιώματα ή υποχρεώσεις των Φορέων της Σύμπραξης προκύπτουν από το παρόν Συμφωνητικό Συνεργασίας δεν μπορούν να ανατεθούν ή να μεταβιβασθούν, στο σύνολό τους ή εν μέρει, σε οποιοδήποτε τρίτο, χωρίς την προηγούμενη γραπτή συγκατάθεση των υπολοίπων Μελών της Σύμπραξης και με την επιφύλαξη των όρων της Απόφασης Χρηματοδότησης.

**17.2** Σε περίπτωση που υπάρχει ουσιώδης διαφορά ανάμεσα στους όρους της Απόφασης Χρηματοδότησης και στις διατάξεις του παρόντος, τα Μέλη της Σύμπραξης δεσμεύονται να προβούν άμεσα σε ανάλογη τροποποίηση του παρόντος Συμφωνητικού, αν αυτό κρίνεται απαραίτητο από την αρμόδια Αρχή.

**17.3** Όλες οι τροποποιήσεις και μετατροπές στο παρόν Συμφωνητικό γίνονται με επίσημα έγγραφα τα οποία υπογράφονται από όλους τους Φορείς της Σύμπραξης.

# ΑΡΘΡΟ 18 – ΑΚΥΡΩΣΗ Ή ΑΔΥΝΑΜΙΑ ΕΚΠΛΗΡΩΣΗΣ

Σε περίπτωση που οποιαδήποτε διάταξη του παρόντος Συμφωνητικού Συνεργασίας αποδειχθεί ότι είναι άκυρη ή αδύνατη εκπλήρωσης, ή γίνει στην πορεία άκυρη ή αδύνατη εκπλήρωσης, είτε στο σύνολό της, είτε εν μέρει, αυτό δεν θα έχει επιπτώσεις στην ισχύ των λοιπών διατάξεων του Συμφωνητικού.

# ΑΡΘΡΟ 19 – ΕΦΑΡΜΟΣΤΕΟ ΔΙΚΑΙΟ

Το παρόν Συμφωνητικό Συνεργασίας διέπεται από το ελληνικό δίκαιο.

# ΑΡΘΡΟ 20 - ΕΠΙΛΥΣΗ ΔΙΑΦΟΡΩΝ

**20.1.** Οι Φορείς της Σύμπραξης συμφωνούν να καταβάλλουν προσπάθειες για τη φιλική διευθέτηση οποιασδήποτε διαφωνίας προκύπτει μεταξύ τους σε σχέση με την υλοποίηση του Έργου που έχουν προτείνει σύμφωνα με την Πρόσκληση της Δράσης και το παρόν Συμφωνητικό.

**20,2,** Σε περίπτωση αποτυχίας, η διαφωνία που προκύπτει από, ή σε σχέση με, το παρόν Συμφωνητικό θα επιλύεται σύμφωνα με το ελληνικό δίκαιο και ρητά συμφωνείται ότι αποκλειστικά αρμόδια είναι τα Δικαστήρια του Βόλου.

**ΑΡΘΡΟ 22 : ΟΙΚΟΝΟΜΙΚΗ ΕΚΜΕΤΑΛΛΕΥΣΗ ΤΩΝ ΑΠΟΤΕΛΕΣΜΑΤΩΝ ΤΟΥ ΕΡΓΟΥ**

**22.1.** Η οικονομική εκμετάλλευση των αποτελεσμάτων του έργου θα γίνει ως εξής :

**22.2.** Συμφωνείται όμως ειδικά και ρητά στο παρόν ότι στην περίπτωση που οιοσδήποτε ερευνητικός φορέας (ΑΕΙ) αποφασίσει να ΜΗΝ συμμετάσχει στην οικονομική εκμετάλλευση των αποτελεσμάτων του έργου και αποφασίσει την μεταβίβαση των δικαιωμάτων του διανοητικής ιδιοκτησίας έναντι ανταλλάγματος ή την εκχώρηση άδειας για τη χρήση τους έναντι ανταλλάγματος (royalties) υποχρεούται να απευθυνθεί πριν από οιονδήποτε άλλο μέλος της σύμπραξης ή τρίτον στην εταιρεία «……………».

Στην περίπτωση αυτή το τίμημα σε αμφότερες τις περιπτώσεις θα καθορισθεί εντός μηνός από την εκκίνηση της διαδικασίας με επιμέλεια του επιμελέστερου των ενδιαφερομένων, από εταιρεία οικονομικών συμβούλων που θα επιλεγεί από κοινού αφενός από την εν λόγω εταιρεία και αφετέρου από το ΑΕΙ που επιθυμεί την εκποίηση ή την εκχώρηση άδειας από τις εγνωσμένου κύρους εδρεύουσες στην χώρα, και σε περίπτωση διαφωνίας μετά από κλήρωση μεταξύ των προτεινομένων ενώπιον όλων των εδώ συμβαλλομένων, τα δε έξοδα της μελέτης θα τα επωμισθεί η εταιρεία.

**22.3.** Σε περίπτωση που η «…………» ΔΕΝ δώσει στο ΑΕΙ το ποσό που θα καθοριστεί με τον προεκτεθέντα τρόπο εντός μηνός από την επίδοση της εκτίμησης σε αμφότερα τα μέρη, το ΑΕΙ μπορεί να απευθυνθεί σε οιονδήποτε τρίτο της ελεύθερης επιλογής του.

Σε περίπτωση η εταιρεία κάνει εμπρόθεσμα την καταβολή ή τη σύναψη σύμβασης (royalties), μπορεί να συνεχίσει εφεξής την εκμετάλλευση ή συνεκμετάλλευση του αποτελέσματος κατά το δοκούν, έχοντας και αναλαμβάνοντας την αποκλειστική προς τούτο ανάλογη του ποσοστού της συμμετοχής της ευθύνη, κόστος και κίνδυνο, του ΑΕΙ ουδεμία ευθύνη φέροντος.

**ΑΡΘΡΟ 23 - ΑΝΩΤΕΡΑ ΒΙΑ**

**23.1.** Τα συμβαλλόμενα μέρη δεν ευθύνονται για τη μη εκπλήρωση των συμβατικών τους υποχρεώσεων, στο μέτρο που η αδυναμία εκπλήρωσης οφείλεται σε περιστατικά ανωτέρας βίας.

**23.2.** Ανωτέρα βία σημαίνει οποιοδήποτε απρόβλεπτο και τυχαίο γεγονός που είναι εκτός του ελέγχου του συγκεκριμένου συμβαλλομένου και εν γένει των συμβαλλομένων μερών που την επικαλούνται, το οποίο ήταν αδύνατο να προβλεφθεί, έστω και αν καταβλήθηκε μέγιστη επιμέλεια και σύνεση και το οποίο καθιστά αδύνατη την εκπλήρωση των υποχρεώσεων των συμβαλλομένων μερών, χωρίς δική τους υπαιτιότητα

**23.3.** Ο συμβαλλόμενος που επικαλείται υπαγωγή της αδυναμίας εκπλήρωσης υποχρεώσεών του σε γεγονός που εμπίπτει στην έννοια της ανωτέρας βίας, οφείλει να το γνωστοποιήσει και να το επικαλεσθεί προς το Συντονιστή Φορέα και όλα τα άλλα μέρη της σύμπραξης, τον Συντονιστή ΟΠΣΚΕ του έργου & τον Επιστημονικό Υπεύθυνο γνωστοποιώντας τους σχετικούς λόγους και περιστατικά εντός αποσβεστικής προθεσμίας δέκα (10) ημέρες από τότε που συνέβησαν, προσκομίζοντας τα απαραίτητα αποδεικτικά στοιχεία και ο Συντονιστής Φορέας υποχρεούται να τα διαβιβάσει στoν Φορέα Χρηματοδότησης. Σε περίπτωση που τα περιστατικά δεν αναφερθούν μέσα στην ανωτέρω προθεσμία και δεν προσκομισθούν τα αποδεικτικά στοιχεία, ο συμβαλλόμενος στερείται του δικαιώματος να επικαλεστεί την ύπαρξη ανωτέρας βίας.

**23.4.** Ως περιστατικά ανωτέρας βίας νοούνται τα ακόλουθα εξωτερικά γεγονότα, τα οποία αναφέρονται ενδεικτικά και όχι περιοριστικά: ο σεισμός, η πυρκαγιά, η έκρηξη, ο πόλεμος, η κατάσταση εθνικής ανάγκης, η κήρυξη έκτακτης ανάγκης λόγω πανδημίας, τρομοκρατικές ενέργειες, που εμποδίζουν την έγκαιρη και σωστή εκτέλεση της Σύμβασης, επιστράτευση, επίταξη ή εμπάργκο, καθώς και κάθε απρόβλεπτο, παρόμοιο γεγονός εφόσον βρίσκεται εκτός της σφαίρας κάθε βαθμού υπαιτιότητας των μερών. Δεν θεωρούνται ως περιστατικά ανωτέρας βίας τυχόν περιορισμοί στην κυκλοφορία προσώπων, ειδών, αγαθών και υπηρεσιών, λόγω της πανδημίας covid-19 ή/και της κατάστασης αποσταθεροποίησης στην Ουκρανία λόγω των ενεργειών της Ρωσίας, τα οποία υφίστανται κατά το χρόνο σύναψης της Σύμβασης και είναι ήδη γνωστά στα συμβαλλόμενα μέρη.

Δεν επιτρέπεται σε κανένα συμβαλλόμενο μέρος να επικαλεστεί την άγνοια οποιουδήποτε γεγονότος ανωτέρας βίας σύμφωνα με το προηγούμενο εδάφιο, εφόσον το γεγονός αυτό υφίσταται κατά το χρόνο σύναψης της Σύμβασης.

**AΡΘΡΟ 24 – ΑΚΡΟΤΕΛΕΥΤΙΟ ΑΡΘΡΟ**

Άπαντες οι Φορείς δεσμεύονται ότι θα τηρούν την νομοθεσία για την καταπολέμηση της νομιμοποίησης εσόδων από παράνομες δραστηριότητες.

Περαιτέρω στο πλαίσιο του παρόντος συμφωνητικού, οι Φορείς του Έργου συμφωνούν να λάβουν όλα τα απαραίτητα μέτρα, ώστε να αποτρέψουν και να επιβάλουν κυρώσεις για κάθε περιστατικό ενεργητικής δωροδοκίας (δηλαδή την άσκηση επιρροής, μέσω της προσφοράς, υπόσχεσης ή παροχής ωφελήματος σε ένα άτομο, για την παράτυπη εκτέλεση των καθηκόντων του) ή παθητικής δωροδοκίας (δηλαδή την απαίτηση ή τη συμφωνία για τη λήψη ή αποδοχή ωφελήματος για την παράτυπη εκτέλεση καθήκοντος), τόσο στο δημόσιο όσο και στον ιδιωτικό τομέα.

Τούτων συμφωνηθέντων και γενομένων αποδεκτών το παρόν υπογράφεται ψηφιακά ως ακολούθως:

## ΟΙ ΣΥΜΒΑΛΛΟΜΕΝΟΙ

|  |  |  |  |  |
| --- | --- | --- | --- | --- |
| Α/Α | ΙΔΙΟΤΗΤΑ | ΣΥΜΒΑΛΛΟΜΕΝΟ  ΜΕΡΟΣ | ΝΟΜΙΜΟΣ ΕΚΠΡΟΣΩΠΟΣ | ΥΠΟΓΡΑΦΗ |
| 1 | ΣΥΝΤΟΝΙΣΤΗΣ ΦΟΡΕΑΣ ΤΟΥ ΕΡΓΟΥ | ΠΑΝΕΠΙΣΤΗΜΙΟ ΘΕΣΣΑΛΙΑΣ-ΕΙΔΙΚΟΣ ΛΟΓΑΡΙΑΣΜΟΣ ΚΟΝΔΥΛΙΩΝ ΕΡΕΥΝΑΣ | Καθηγητής  Ιωάννης Στεφανίδης, Αντιπρύτανης Έρευνας και Καινοτομίας του ΠΘ & Πρόεδρος της Επιτροπής Ερευνών του ΕΛΚΕ ΠΘ |  |
| 2 | 2Ος ΕΡΕΥΝΗΤΙΚΟΣ ΟΡΓΑΝΙΣΜΟΣ |  |  |  |
| 3 | 1Η ΕΠΙΧΕΙΡΗΣΗ |  |  |  |
| 4 | 2Η ΕΠΙΧΕΙΡΗΣΗ |  |  |  |
| 5 | ΣΥΝΤΟΝΙΣΤΗΣ/ΤΡΙΑ ΟΠΣΚΕ ΤΟΥ ΕΡΓΟΥ |  |  |  |
| 6 | ΕΠΙΣΤΗΜΟΝΙΚΟΣ/Η ΥΠΕΥΘΥΝΟΣ/Η ΤΟΥ ΕΡΓΟΥ |  |  |  |